
Grozījumi Ministru kabineta 2022. gada 5. jūlija noteikumos Nr. 419 "Noteikumi par publisko būvdarbu līgumos obligāti ietveramajiem noteikumiem un to saturu"
Izdoti saskaņā ar Būvniecības likuma
5. panta pirmās daļas 14. punktu
· 1. Izdarīt Ministru kabineta 2022. gada 5. jūlija noteikumos Nr. 419 "Noteikumi par publisko būvdarbu līgumos obligāti ietveramajiem noteikumiem un to saturu" (Latvijas Vēstnesis, 2022, 131. nr.) šādus grozījumus:
· 1.1. izteikt 4. punktu šādā redakcijā:
· "4. Noteikumus piemēro publiskam būvdarbu līgumam, kas paredz otrās vai trešās grupas jaunu būvju būvniecību, būvju pārbūvi, atjaunošanu vai restaurāciju, būvju novietošanu, inženiertīklu ieguldīšanu zemē vai būvju nojaukšanu, ja būvdarbiem ir paredzēta obligāta būvuzraudzība. Noteikumus nepiemēro publisko būvdarbu līgumiem visu veidu būvdarbiem Latvijas Republikas diplomātiskajās un konsulārajās pārstāvniecībās ārvalstīs.";
· 1.2. izteikt 5. punktu šādā redakcijā:
· "5. Publiskajā būvdarbu līgumā paredz pienākumu būvdarbu veicējam nodrošināt laicīgu samaksas veikšanu visiem publiskā būvdarbu līguma izpildē iesaistītajiem apakšuzņēmējiem par faktiski izpildītajiem un no pasūtītāja puses apmaksātajiem būvdarbiem. Ar laicīgu norēķināšanos ir saprotama samaksa 10 darba dienu laikā no brīža, kad par šiem darbiem ir saņemta apmaksa no pasūtītāja puses, bet ne vēlāk kā 60 kalendāro dienu laikā pēc veikto būvdarbu pabeigšanas un apakšuzņēmēja rēķina saņemšanas par attiecīgo būvdarbu veikšanu. Pasūtītājs publiskajā būvdarbu līgumā paredz pienākumu būvdarbu veicējam līgumos ar apakšuzņēmējiem iekļaut noteikumus izpildīto būvdarbu pieņemšanai, kas atbilst šajā punktā un šo noteikumu 6., 9., 10. un 14. punktā iekļautajam regulējumam, izņemot prasību veikt būves ekspertīzi. Pasūtītājam nav pienākuma kontrolēt ar apakšuzņēmēju noslēgtā būvdarbu līguma atbilstību šā punkta prasībām.";
· 1.3. izteikt 9. punktu šādā redakcijā:
· "9. Ja pasūtītājs neparaksta būvdarbu izpildes aktu šo noteikumu 8. punktā minētajos termiņos, kā arī neiesniedz būvdarbu veicējam šo noteikumu 10. punktā minēto pretenziju vai ar atbildīgo būvuzraugu saskaņotu defektu aktu, uzskatāms, ka pasūtītājs izpildītos būvdarbus ir pieņēmis šo noteikumu 8. punktā minētā termiņa pēdējā dienā. Šajā gadījumā būvdarbu izpildes akts stājās spēkā bez pasūtītāja paraksta. ";
· 1.4. izteikt 10. punktu šādā redakcijā:
· "10. Ja pasūtītājs nepieņem būvdarbus, tas iesniedz būvdarbu veicējam rakstveida pretenziju, norādot ar līguma noteikumiem pamatotas nepilnības, kuru dēļ pasūtītājs nevar parakstīt būvdarbu izpildes aktu, ja nepilnības nav saistītas ar būvdarbu kvalitāti, vai ar atbildīgo būvuzraugu saskaņotu defektu aktu. Ja būvdarbu veicējs nepiekrīt pasūtītāja norādītajiem defektiem vai iebildumiem par faktiski izpildīto būvdarbu apjomiem, būvdarbu veicējs 10 darbdienu laikā no defektu akta saņemšanas dienas iesniedz pasūtītājam atbildīgā būvdarbu vadītāja parakstītus rakstiskus iebildumus pret defektu aktā norādītajām nepilnībām.";
· 1.5. izteikt 14. punktu šādā redakcijā:
· "14. Ja būvdarbu veicējs piekrīt defektu aktā pasūtītāja norādītajām nepilnībām vai ekspertīze vai inženierkonsultanta lēmums apstiprina defektu aktā pasūtītāja norādītās nepilnības vai veikto būvdarbu neatbilstību normatīvo aktu un pasūtītāja prasībām, būvdarbu veicējs un pasūtītājs vienojas par saprātīgu termiņu konstatēto defektu novēršanai, ņemot vērā defektu novēršanai nepieciešamo darbu apjomu, specifiku, meteoroloģiskos laika apstākļus, kā arī būvizstrādājumu piegādes termiņus. Ja puses nevar vienoties, termiņu defektu novēršanai nosaka būvuzraugs.";
· 1.6. izteikt 15. punktu šādā redakcijā:
· "15. Ja defekti ir konstatēti daļā būvdarbu, tad pasūtītājs pieņem tos būvdarbus, kuru izpildē defekti nav konstatēti. Par defektiem, kas netraucē pārējo būvdarbu pieņemšanu ir uzskatāmi tādi defekti, kas būtiski netraucē būves vai kādas tās daļas lietošanu, neapdraud cilvēku dzīvību vai veselību, neapdraud vidi vai pašu būvi. Pēc defektu novēršanas izpildītos būvdarbus ietver nākamā mēneša būvdarbu izpildes aktā. Pēc pasūtītāja pieprasījuma būvdarbu veicējs iesniedz precizētu izpildes aktu, iekļaujot tajā darbus, kuros defekti nav konstatēti. ";
· 1.7. papildināt ar 20.1 punktu šādā redakcijā:
· "20.1 Ja līgumā noteiktais būvdarbu termiņš ir viens gads vai vairāk, būvdarbu veicējam ir tiesības vienu reizi pusgadā samazināt avansa nodrošinājumu par noteikumu 22.4.punkta kārtībā dzēsto avansa summu. ";
· 1.8. izteikt 22.1. apakšpunktu šādā redakcijā:
· "22.1. pasūtītājs maksā būvdarbu veicējam par iepriekšējā mēnesī faktiski izpildītajiem un pasūtītāja pieņemtajiem būvdarbiem 10 darbdienu laikā no būvdarbu veicēja sagatavota līguma noteikumiem atbilstoša rēķina saņemšanas, izņemot šo noteikumu 22.2. apakšpunktā minēto gadījumu. Ārstniecības likuma 81. pantā noteiktajā gadījumā, kā arī gadījumā, ja iepirkuma priekšmeta īstenošanai paredzētais finansējums vai tā daļa tiek piešķirta īpaši izveidotas nacionālas vai pārnacionālas programmas ietvaros, vai speciāla mērķa sasniegšanai paredzēto finansējumu un tā izmantošanu un apguvi nepieciešams saskaņot ar normatīvajos aktos noteiktajām uzraudzības iestādēm, izpildīto darbu apmaksas termiņš var tikt pagarināts līdz 60 kalendārajām dienām, par to rakstveidā paziņojot būvdarbu veicējam;";
· 1.9. izteikt 23. punktu šādā redakcijā:
· "23. Publiskajā būvdarbu līgumā, kura izpildes termiņš pārsniedz vienu gadu, iekļauj būvdarbu līgumcenas indeksācijas noteikumus. Līgumcenas indeksācija neietekmē līgumsaistību izpildes nodrošinājuma apmēru.  ";
· 1.10. izteikt 29. punktu šādā redakcijā:
· "29. Pasūtītājam ir tiesības pieprasīt būvdarbu veicējam saistību izpildes nodrošinājumu līdz 10 % no būvdarbu līgumcenas. Pasūtītājam ir tiesības publiskajā būvdarbu līgumā noteikt prasības pirmā pieprasījuma garantiju apdrošināšanas līgumam, lai nodrošinātu visu nodrošinājuma veidu savstarpējo atbilstību. Ja līgumā noteiktais būvdarbu izpildes termiņš pārsniedz pusotru gadu, būvdarbu veicējam ir tiesības saistību izpildes nodrošinājumu proporcionāli faktiski izpildīto un no pasūtītāja puses apmaksāto būvdarbu vērtībai, ja izpildās visi šādi nosacījumi - ir izpildīta vairāk kā puse līgumā paredzēto būvdarbu, būvdarbi ir pieņemti un apmaksāti no pasūtītāja puses, pasūtītājs nav piemērojis līgumsodu būvdarbu veicējam par konstatētiem līgumsaistību pārkāpumiem, kā arī nav konstatēts būvdarbu termiņu kavējums. Apvienotā projektēšanas un būvdarbu līguma gadījumā saistību nodrošinājuma apmēra samazinājumu piemēro tikai būvdarbu posmā. ";
· 1.11. papildināt ar 29.1 punktu šādā redakcijā:
· "29.1 Apvienotā projektēšanas un būvdarbu līguma gadījumā saistību izpildes nodrošinājumu par laiku līdz būvdarbu izpildes nosacījumu izpildei nosaka no līgumcenas par projektēšanu vērtības. Ja līgumā nav noteikta projektēšanas vērtība, pieņem ka tā veido 10% no kopējās līgumcenas. Pēc būvdarbu uzsākšanas nosacījumu izpildes saistību nodrošinājumu nosaka no būvdarbu līgumcenas vērtības. Ja būvdarbu līgumcenas vērtība līgumā nav noteikta, pieņem ka tā veido 90% no kopējas līgumcenas."
· 2. Noteikumus piemēro publiskajiem būvdarbu iepirkumiem, kas ir izsludināti ar 2024. gada 1. janvāri.

